ՄԵԾ ՄԱՐՏԱՀՐԱՒԷՐՆԵՐՈՒ ՆԱԽԱՍԵՄԻՆ

ՏԻԿ. ԱՆԻ ԵՓՐԵՄԵԱՆԻ ԵԼՈՅԹԸ ԼՐԱԳՐՈՂՆԵՐՈՒ ՀԱՄԱՀԱՅԿԱԿԱՆ ԵՕԹԵՐՈՐԴ ՀԱՄԱԺՈՂՈՎԻՆ (ԵՐԵՒԱՆ)

Յարգելի նախագահութիւն, Տիկնայք եւ Պարոնայք, հիւրեր«

Հայաստան-Սփիւռք Հինգերորդ Համաժողովի շրջանակներուն մէջ տեղի ունեցող Լրագրողներու Համահայկական եօթերորդ համաժողովը, Հայոց Ցեղասպանութեան հարիւրամեայ տարելիցէն առաջ, իր տեսակին մէջ հաւանաբար վերջին նշանակալի հանդիպումն է, ուր աշխարհասփիւռ հայութեան զանգուածային լրատուութեան գրեթէ բոլոր միջոցները միասին, մէկ յարկի տակ, պատեհ առիթը ունին բաժնելու իրենց մտահոգութիւններն ու տեսակէտները, փոխադարձաբար հարստացնելով եւ ամբողջացնելով զիրար:

Առանց բացառութեան, հոս բոլոր հաւաքուածներուս մտահոգութիւնը մէկ է եւ այդ մտահոգութիւնը չի ճանչնար կուսակցական, յարանուանական եւ ընկերային սահմաններ: Մեր սպասած քաղաքական յաղթանակներուն տէրը, ինչպէս եւ վերջին յաղթական պատերազմին` ժողովուրդն է անշուշտ, եւ այս մասին երկրորդ կարծիք չի կրնար ըլլալ: Հնարաւոր սայթաքումներու կամ վրիպումներու պատասխանատուները, սակայն, մե՛նք ու միայն մե՛նք պիտի ըլլանք, որովհետեւ այսօր մեզի՛ տրուած է աշխարհասփիւռ հայութեան տաս միլիոն հաշուող լսարանին, մեր արդար դատ ու պահանջքին համակիր ու բարեկամ ժողովուրդներուն պատմական ճշմարտութիւնները 21-րդ դարու լրատուութեան պահանջներուն յարիր արհեստավարժութեամբ եւ ճի՛շդ ժամանակին մատուցելու պատիւն ու դժուար առաքելութիւնը:

Այստեղ մեր նուաճումները իսկապէս շատ են: Շատ են թէկուզ այն պարզ պատճառաով, որ մեզի հետ է, այս պարագային նաեւ մեր զօրեղ դաշնակիցն է պատմական արդարութիւնը, որ ճիշդ է, երբեմն հիւանդ կÿըլլայ, երբեմն տկար, սակայն չի մեռնիր բնաւ: Տեղեկատուութեան այժմու արագութեան եւ մատչելիութեան պայմաններուն մէջ թուրքերուն համար իսկ հետզհետէ աւելի ու աւելի դժուար կը դառնայ պատմական փաստերը կամայականօրէն աղաւաղելու, խեղաթիւրելու ստոր գործընթացը: Սխալած չենք ըլլար, եթէ ըսենք, թէ անոնք նոյնքան եւ աւելի յամառօրէն կը շարունակեն ապակողմնորոշել համաշխարհային հանրութիւնը, սակայն անոնց հաւատացողներուն, ինչպէս նաեւ կրաւորական կեցուածք ընդունողներուն թիւը երթալով կը նուազի:

Ահա հոս, ա՛յս ոլորտին մէջ է, որ մեր պարտաւորութիւնները շատ մեծ են:

Անշուշտ, մենք չէ, որ սկսած ենք տեղեկատուական պատերազմը, սակայն, ինչպէս ռազմի դաշտին վրայ` հոս եւս պարտադրուած պատերազմէն խուսափիլը անկանխատեսելի վտանգներու առջեւ կրնայ կանգնեցնել մեզ: Այսօրուան համաժողովին քննարկելի չորս հարցերը փոխադարձաբար եւ բազմաթիւ թելերով կապուած են իրարու եւ անոնցմէ որեւէ մէկուն մէջ դոյզն թերացումն իսկ, բնականաբար, պիտի ազդէ նաեւ մի՛ւս հարցերուն լուծման վրայ:

Ա. Մամուլի մէջ Հայոց ցեղասպանութեան ճանաչման եւ պահանջատիրութեան գործընթացին լուսաբանումը:

Դժուար թէ այս դահլիճին մէջ ըլլայ մէկը, որ մամուլի էջերուն մէջ հանդիպած չըլլայ Ցեղասպանութեան պէս զգայուն եւ մեզի` լրատուական դաշտի ներկայացուցիչներուս համար չափազանց պատասխանատու թեմայով, մեղմ ըսենք, ո՛չ լիարժէք հրապարակումներու, որոնք գրուած են կիսատ-պռատ եւ աղաւաղուած հայերէնով եւ լի են տարատեսակ ու Մեծ Ողբերգութեան անյարիր նեյնիմներով:

Այս հարցին մէջ աւելի քան վճռակամ պէտք է ըլլալ եւ նուազագոյնի իջեցնել նմանօրինակ հրապարակումները, եթէ, անշուշտ, իսպառ վերացնել կարելի չէ: Այս բնագաւառին մէջ չափէն աւելի կարեւոր է հաշուեկշռուած, տրամաբանական ու ծրագրային մօտեցումը: Անթոյլատրելի է վիշտը շփոթել լալկանութեան, արդար վրիժառութիւնը` ահաբեկչութեան եւ անբեկանելի պահանջատիրութիւնը` դիւանագիտական խաղի հետ:

Անգնահատելի է Հայոց Ցեղասպանութեան ճանաչման եւ Պահանջատիրութեան լուսաբանման մէջ օտարալեզու հայ մամուլին դերն ու նշանակութիւնը: Ծրագրուած եւ նպատակասլաց մօտեցումը շատ կարեւոր է: Չէ՞ որ մեզմէ շատեր այսօր դժուարութեամբ կրնան նշել բոլոր այն երկիրներուն անունները, որոնք արհամարելով քաղաքական ու դիւանագիտական բազմաթիւ արհեստական արգելքներ, ընդունած են արիւնալի ոճրագործութեան փաստը` անկէ բխող բոլոր հետեւանքներով: Մենք մեր ընթերցողներուն պարբերաբար պարտաւոր ենք յիշեցնել այդ երկիրներուն մասին` նաեւ լուսաբանելով քաղաքական ա՛յն իրավիճակները, որոնց առկայութեան պարագայի՛ն է, որ ընդունուած են պատմական այդ որոշումները: Լիբանանեան ՙԱրարատ՚ օրաթերթը շուտով երախտագիտութեամբ, առանձին յօդուածաշարքով, պարբերաբար եւ հետեւողականօրէն պիտի անդրադառնայ այդ հարցերու լուսաբանման:

Բ/. Հայոց լեզուի իմացութեան եւ պահպանութեան հիմնախնդիրները:

Հարցը շատ անկեղծ ու դիպուկ դրուած է, ուրեմն նաեւ նոյնքան անկեղծ պատասխան կÿակնկալէ: Ճիշդ ձեւակերպում է. նախ խօսինք լեզուի իմացութեան եւ յետոյ միայն պահպանման մասին: Գաղտնիք չէ, որ աշխարհը գրաւած համացանցային սարդոստայնը, օտարալեզու հազարաւոր կայքէջերը եւ բջիջային հեռաաձայններուն օտարալեզու համակարգերը անասելիօրէն դժուարացուցած են մեր դպրոցներուն մէջ անաղարտ հայերէնի ուսուցումը:

Մարդկութիւնը զարգացման նոր փուլ մտած է եւ այսօր միայն իրենց մասնագիտութեան անմնացորդ նուիրուած ուսուցիչներու եռանդին եւ շեշտուած հայրենասիրութեան վրայ յենելով` դրական տեղաշարժը ոչ թէ դժուար, այլ չվախնանք ըսելու` անկարելի է: Նոյնիսկ ուսուցիչներուն որակաւորումը բարձրացնող համալսարաններուն անթերի աշխատանքի պարագային, հայոց լեզուի եւ հայ ժողովուրդի պատմութեան դասաւանդման աշխատանքները հազիւ թէ լուրջ յառաջընթաց ունենան: Հարցերը կը բարդացնէ նաեւ այն հանգամանքը, որ աշխարհասփիւռ հայ մանուկները տարբեր երկիրներու մէջ կÿապրին, հետեւաբար տարբեր եւ յաճախ հակասական են ոչ միայն որդեգրուած կրթական համակարգերը, այլ նաեւ օտարալեզու դպրոցներու նկատմամբ մօտեցումները:

Ամբողջութեամբ անկեղծ ըլլալու համար ըսենք, որ լեզուի իմացութեան եւ պահպանման հիմնախնդիրները առաւելաբար պետական եւ նեղ մասնագիտական համակարգուած մօտեցում կը պահանջեն: Անշուշտ տեղեակատուական դաշտը այս բնագաւառին մէջ ալ իր գործունէութեան լայն շրջանակը ունի: ՙԱրարատ՚ օրաթերթը օրինակ, այս տարեսկիզբին կազմակերպեց լրագրական դասընթացքներ, ուր հետեւողական կերպով իրենց մասնակցութիւնը բերին երկրորդական բաժնի աշակերտներ: ՙԱրարատ՚ օրաթերթի այս դասընթացքներու ընթացքին շեշտը դրուեցաւ ոչ միայն լրագրական մասնագիտութեան այբուբենի ծանօթացման, այլ նաեւ անաղարտ հայերէնով միտքերը արտայատելու կարողութեան:Սակայն, ասոնք եւ օրաթերթի կազմակերպած մի շարք այլ միջոցառումներ, միայն օգնական լծակ կրնան ըլլալ հիմանխնդիրներու ճիշդ եւ արդիական լուծման ճամբուն վրայ:

Գ/. Քարոզչութիւն, հակաքարոզչութիւն, տեղեկատուական եւ անվտանգութեան հիմնախնդիրներ:

Քարոզչութեան մասին քիչ առաջ անդրադարձանք կարծես, ուրեմն գանք հակաքարոզչութեան, որը մենք ուզենք, թէ ոչ, տեղեկատուական պատերազմի բաղկացուցիչ մասերէն է: Նախայարձակ չենք եղած բնաւ: Չենք եղած ո՛չ ռազմի, ո՛չ ալ տեղեկատուական պատերազմներու ընթացքին: Ի՜նչ կրնանք ընել, այդպիսին է մեր հոգեկերտուածքը, այդպիսին է մեր պատմութինը, սակայն այդպիսին չէ համաշխարհայի՛ն պատմութիւնը, եւ ցաւօք այդպիսին չեն նաեւ մեր կարգ մը դրացիներուն դիրքորոշումները, որոնք սուտն ու կեղծիքը եւ միջնադարեան ցեղային վայրի նկրտումները վերածած են ազգային ռազմավարական հայեցակարգի:

Հակառակ մեր տպագիր մամուլին պատկառելի տարիքին ու անցած բեղմնաւոր ճամբուն` մեր իրականութեան համար հակաքարոզչութիւնը բոլորովին նոր եւ մեզի պարտադրուած երեւոյթ է: Հոս, ժամանակի չափազանց սղութեան պայմաններուն մէջ մենք շատ բան ընթացքին է, որ կը սորվինք ու կÿընկալենք եւ շատ վրիպումներ ալ հասկնալի, որոշ չափով ալ ներելի են, բայց անշուշտ նոյնը չենք կրնար ըսել տեղեկատուութեան անվտանգութեա՛ն մասին:

Մենք, իսկ մեզի այդպէս սորվեցուցած է հազարամեակներու խորքերը հասնող մեր պատմութիւնը` վերահաս վտանգին հանդէպ շատ զգայուն ենք: Խօսքը անշուշտ վերահաս վտանգի՛ն, ոչ թէ թիկունքէն եկած նենգ ու դաւադիր հարուածին կը վերաբերի:

Այսօր, սակայն, տեղեկատուական պատերազմներուն ամէնէն թէժ շրջանին, մենք կարծես մոռցած ենք տեղեկատուական անվտանգութեան պարզագոյն կանոնները, եւ շատ յաճախ մամուլին մէջ հրապարակումներ կը սպրդին, որոնց տակ մեր թշնամին ամենայն սիրով կը ստորագրէր: Անշուշտ բազմաշերտ Սփիւռքն ալ ի՛ր իւրայատկութիւնները ունի, սակայն, կրկնակի ցաւ է, երբ այսօրինակ հրապարակումները առաւելաբար հայրենակա՛ն մամուլին մէջ կը տեսնենք: Ինչե՜ր կան այդ հրապարակումներուն մէջ, պաշտպանութեան բանակին մէջ տիրող ՙբարքեր՚-էն մինչեւ միջկուսակցական հայհոյախառն առճակատումներ, Խոջալուի ողբերգական դէպքերուն կամային, բացայայտ սուտ ՙլուսաբանումներ՚-էն մինչեւ ոչ մէկ քննադատութեան դիմացող ՙքաղաքական՚ անտրամաբանական վերլուծումներ, որոնք, կը ներէք համեմատութեան համար, բայց առաւելաբար սուրճի գաւաթի գուշակութիւններ կը յիշեցնեն:

Մամուլի, խօսքի ազատութիւնն ու գրաքննութեան բացակայութիւնը պէտք չէ շփոթել ամենաթողութեան հետ, մանաւանդ, որ յիշեալ ամենաթողութենէն լիուլի կÿօգտուին մեր դարաւոր... չկամները:

Դ/. Հայրենիք ¬ Սփիւռք գործակցութեան զարգացման միտումները եւ հեռանկարները

Որքան ալ Հայրենիք-Սփիւռք զարգացման միտումները դրական ըլլան եւ համագործակութեան հեռանկարները օր օրի յստականան, միեւնոյնն է` ակնկալութիւնները միշտ աւելին են, եւ ատիկա բնական է` երկփեղկուած ազգը միշտ մերձենալու, համաձուլուելու, բռնցքուելու արթուն երազանք ունի, որ քայլ առ քայլ պէտք է իրականութեան վերածէ նաե՛ւ այս համագործակցութիւնը: Այն փաստը, որ մենք` աշխարհասփիւռ հայութեան տեղեկատուութեան միջոցներու հարիւրաւոր ներկայացուցիչներս, այսօր հաւաքուած ենք քաղաքամայր Երեւանի այս հիւրընկալ դահլիճին մէջ` արգասաւոր համագործակցութեան լաւագոյն ապացոյցն է:

Մենք յաճախ կը գործածենք ՙՄայր Հայրենիք՚ նուիրական արտայայտութիւնը, եւ միշտ չէ, որ կÿանդրադառնանք, թէ այսօրինակ բառակապակցութիւն, ուր հայր եւ մայր հաւասար դերակատարում ունին` միայն հայերս ունինք:

Մենք աւելի քան վստահ ենք, որ Հայրենիք-Սփիւռք համագործակցութիւնը, երթալով աւելի՛ ծրագրային, հայեցակարգային ու գիտական հիմքերու վրայ կը դրուի: Ատիկա բոլորիս փափաքն է, եւ նախադրեալները կան, ստեղծուած են: էական է, որ այս համագործակցութեան պետական կողմը` մեր հպարտ ու ազատ Հայաստան Աշխարհը, հաւասար ու անկողմնակալ վերաբերմունք դրսեւորէ աշխարհասփիւռ հայութեան բոլոր մեծ ու փոքր միաւորներուն նկատմամբ` անոնք ըլլան կուսակցական, յարանուանական, թէ ընկերային©©©

Այդ է ճշմարիտ միասնութեան մեծագոյն գրաւականը, իսկ այսպիսի միասնութիւնը այլեւս ոչ թէ փափաք, այլ հրամայակա՛ն է տարածաշրջանային ու քաղաքական մարտահրաւէրներուն հպարտօրէն ընդառաջ գացող մեր ժողովուրդին համար:

Յարգելի նախագահողներ, Տիկնայք եւ Պարոնայք, հիւրեր. այժմ Պէյրութի ՙԱրարատ՚ օրաթերթի խմբագրակազմին եւ ընթերցողներուն կողմէ թոյլ տուէք շնորհակալութիւն յայտնել Լրագրողներու Համահայկական Եօթերորդ Համաժողովի նախագահութեան ու կազմակերպիչներուն` մասնակցութեան եւ այս պատասխանատու ամպիոնէն ելոյթի հնարաւորութեան համար©©©

Շնորհակալութիւն եւ յաջողութին կը մաղթեմ բոլորիս` մեր ստանձնած պարտականութիւններու կատարման եւ նպատակներու իրագործման ճամբուն վրայ©©©